Predkladacia správa

Inmarsat
Medzinárodná námorná satelitná organizácia Inmarsat (International Maritime Satellite Organization) bola založená na základe dvoch medzinárodných právnych dokumentov pod záštitou Medzinárodnej námornej organizácie IMO, ktoré nadobudli účinnosť v júli 1979.
Boli to: 
•	Dohovor o Inmarsat (medzi členskými štátmi Dohovoru) a  
•	Prevádzková dohoda (medzi telekomunikačnými subjektami – verejnými alebo súkromnými - “signatármi” navrhnutými členským štátmi – za každý členský štát jeden signatár).
Cieľom Inmarsat bolo zabezpečiť kozmický segment potrebný pre zdokonalené námorné komunikácie a zvlášť pre zlepšené komunikácie pre bezpečnosť života na mori a Globálny námorný núdzový a bezpečnostný systém (GMDSS).
Tento cieľ bol neskôr zmenami Dohovoru a Prevádzkovej dohody rozšírený aj na zabezpečovanie kozmického segmentu pre pozemné mobilné a letecké komunikácie, a názov organizácie bol zmenený na “Medzinárodná organizácia mobilných satelitných komunikácií”, aby lepšie vystihoval zmenené ciele organizácie.
Zmena štruktúry a privatizácia
Po dvadsiatich rokoch úspešnej činnosti sa členské štáty a signatári medzivládnej organizácie Inmarsat rozhodli odpovedať na výzvu rýchlo rastúcej konkurencie zo strany súkromných poskytovateľov satelitných komunikačných služieb a ako prví v histórii uskutočnili privatizáciu všetkých aktív a činností vykonávaných medzivládnou organizáciou, pričom sa neprerušilo poskytovanie verejných služieb a vládneho dohľadu ako základnej požiadavky pri privatizácii. V apríli 1998 Zhromaždenie zmluvných strán Inmarsat prijalo zmeny Dohovoru a Prevádzkovej dohody, ktorých úmyslom bolo transformovať organizáciu na privatizovanú korporatívnu štruktúru pri zachovaní medzivládneho dohľadu nad určitými povinnosťami verejných služieb, zvlášť GMDSS. Zmeny boli implementované od 15. apríla 1999, i keď formálne nadobudli platnosť až 31. júla 2001. K rovnakému dňu prestala platiť Prevádzková dohoda. 
Vznikla teda privatizovaná komerčná spoločnosť Inmarsat, na ktorú boli prevedené všetky satelity Inmarsat a iné aktíva bývalej medzivládnej organizácie. Bývalí signatári Prevádzkovej dohody dostali v tejto komerčnej spoločnosti obyčajné akcie namiesto pôvodných investičných podielov. Medzivládna časť organizácie – IMSO - podpísala dňa 15. apríla 1999 s privatizovanou spoločnosťou Dohodu o verejných službách a s vládou Veľkej Británie Dohodu o ústredí.
IMSO
Medzivládna IMSO (Medzinárodná organizácia mobilných satelitných komunikácií) má 87 členských štátov a pôsobí prostredníctvom Zhromaždenia zmluvných strán s Poradným výborom a malým sekretariátom na čele s riaditeľom, ktorý je aj právnym zástupcom organizácie. Činnosť sekretariátu a náklady na zasadnutia zhromaždenia zmluvných strán sú na základe Dohody o verejných službách hradené komerčnou spoločnosťou.
Na základe príslušných opatrení Dohovoru, Dohody o verejných službách a Stanov združenia Spoločnosti, je úlohou IMSO dohliadať na plnenie povinností poskytovania verejných služieb komerčnou spoločnosťou, ktoré sú: 
•	zabezpečovanie nepretržitého poskytovania globálnych satelitných komunikačných služieb v záujme bezpečnosti a v núdzi na mori (GMDSS),
•	poskytovanie služby bez diskriminácie  na základe štátnej príslušnosti,
•	konanie výlučne pre mierové účely,
•	snaha o poskytovanie služby vo všetkých oblastiach s dôrazom na vidiecke a odľahlé oblasti rozvojových krajín,
•	konanie v súlade so spravodlivou súťažou. 
Za určitých okolností môže IMSO, ktoré vlastní “špeciálnu akciu” v komerčnej spoločnosti, donútiť spoločnosť k plneniu týchto princípov, zvlášť služieb GMDSS. 

Členstvo Slovenskej republiky v IMSO
Slovenská republika pristúpila k Dohovoru o INMARSAT a k Prevádzkovej dohode INMARSAT dňa 20.7.1993. Signatárom Prevádzkovej dohody INMARSAT boli Slovenské telekomunikácie, š.p.
Slovenská republika prijala zmeny Dohovoru týkajúce sa reštrukturalizácie dňa 5. apríla 2000. Zmeny Dohovoru nadobudli platnosť 31. júla 2001. Od toho istého dňa prestala platiť Prevádzková dohoda a Slovenské telekomunikácie, a.s. sa stali akcionárom komerčnej spoločnosti.
Z členstva Slovenskej republiky  v  IMSO nevyplývajú žiadne finančné záväzky okrem hradenia nákladov spojených s  účasťou zástupcov SR na zasadnutiach zhromaždenia zmluvných strán. Do IMSO sa neplatia členské príspevky. 
Zhromaždenie zmluvných strán je vrcholným orgánom IMSO, ktorý pravidelne zasadá každé 2 roky. Každá členská krajina má v ňom jeden hlas.
16. Zhromaždenie zmluvných strán IMSO, ktoré sa konalo v dňoch 17. až 19. septembra 2002 v Londýne, bolo prvým zasadnutím po reštrukturalizácii organizácie a po privatizácii komerčnej časti. 
Na základe uznesenia vlády Slovenskej republiky č. 845 zo 7. augusta 2002 sa na ňom zúčastnila aj delegácia SR. Predkladaný materiál obsahuje informáciu o priebehu a výsledkoch tohto zasadnutia.